Ir-Regolament tal-Kummissjoni (KE) Nru 991/2001
tal-21 ta' Mejju 2001
li jemenda l-Anness I tad-Direttiva tal-Kunsill 92/14/KEE fuq il-limitazzjoni ta' l-operazzjoni ta' ajruplani koperti mill-Parti II, il-Kapitolu 2, il-Volum 1 ta' l-Anness 16 għall-Konvenzjoni dwar l-Avjazzjoni Ċivili Internazzjonali, it-tieni edizzjoni (1988)
(Test b'relevanza għaż-ŻEE)
IL-KUMMISSJONI TA' L-UNJONI EWROPEA,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat id-Direttiva tal-Kunsill 92/14/KEE tat-2 ta' Marzu 1992 dwar il-limitazzjoni ta' l-operazzjoni ta' ajruplani koperti mill-Parti II, il-Kapitolu 2, il-Volum 1 ta' l-Anness 16 għall-Konvenzjoni dwar l-Avjazzjoni Ċivili Internazzjonali, it-tieni edizzjoni (1988) [1], emendata l-aħħar bid-Direttiva tal-Kummissjoni 1999/28/KE [2], u b'mod partikolari bl-Artikolu 9a tiegħu,
Billi:
(1) L-Artikolu 3 tad-Direttiva 92/14/KEE teżenta l-ajruplani mniżżla fl-Anness ta' din, sakemm, b'mod partikolari, dawn ikomplu jintużaw minn persuni fiżiċi jew ġuridiċi stabbiliti fil-pajjiż li fih dawn l-ajruplani jkunu ġew reġistrati matul perjodu tar-referenza speċifiku.
(2) L-Artikolu 9a tad-Direttiva 92/14/KEE, emendat mid-Direttiva tal-Kunsill 98/20/KE [3], jistabbilixxi proċedura simplifikata biex jiġi emendat l-Anness, bil-ħsieb li jiżgura konformità sħiħa mal-kriterji ta' eliġibilità.
(3) Minn meta d-Direttiva 1999/28/KE daħlet fis-seħħ, li kienet emendat l-Anness għad-Direttiva 92/14/KEE fuq il-bażi ta' proċedura simplifikata, xi ajruplani inklużi f'dan l-Anness ġew meqruda, waqt li oħrajn tneħħew mir-reġistru tal-pajjiż relevanti; l-iskrizzjonijiet korrispondenti ta' ajruplani bħal dawn, għalhekk, għandhom jitneħħew mill-Anness.
(4) Sas-sena 2001 xi ajruplani li jikkwalifikaw ikunu laħqu l-25 sena ta' servizz; l-iskrizzjonijiet xierqa, għalhekk, għandhom jiddaħħlu fl-Anness.
(5) Ikun tajjeb ukoll jekk l-Anness jiġi aġġornat fid-dawl ta' xi tibdiliet li jistgħu jseħħu wara fir-rigward tal-kodiċi ta' reġistrazzjoni, jew l-operatur, ta' ajruplan diġà inkluż.
(6) In-natura limitata u l-iskop ta' l-emendi ta' l-Anness kif ukoll l-urġenza jiġġustifikaw bidla fit-tip ta' strument legali użat.
(7) Minħabba raġunijiet ta' urġenza huwa neċessarju li dan ir-Regolament jidħol fis-seħħ, sabiex jagħmel disponibbli għal partijiet interessati, mingħajr dewmien, l-eżenzjonijiet minnu stabbiliti.
(8) Il-miżuri stabbiliti f'dan ir-Regolament huma konformi ma' l-opinjoni tal-Kumitat Regolatorju dwar is-Sigurtà tal-Avjazzjoni [4] stabbilit bir-Regolament tal-Kunsill (KEE) Nru 3922/91 tas-16 ta' Diċembru 1991 dwar l-armonizzazzjoni ta' kriterji tekniċi u proċeduri amministrattivi fil-kamp ta' l-avjazzjoni ċivili [5], emendat l-aħħar mir-Regolament tal-Kummissjoni (KE) Nru 2871/2000 [6],
ADOTTAT DAN IR-REGOLAMENT:
L-Artikolu 1
L-Anness għad-Direttiva 92/14/KEE huwa emendat kif stabbilit fl-Anness ta' dan ir-Regolament.
L-Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunità Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-21 ta' Mejju 2001.